
Arbeidsprogram for
Unge funksjonshemmede 2026 – 2027


Vedtatt på Unge funksjonshemmedes generalforsamling 16. november 2025.


Unge funksjonshemmede (UngFunk) sine medlemsorganisasjoner er en bærebjelke i demokratiet. Organisasjonene er et fristed der barn og unge kan følge egne interesser, og en møteplass der barn og unge kan oppleve mestring, glede og fellesskap. Arbeidet UngFunk gjør skal ha som mål å styrke og støtte organisasjonene i sitt arbeid, slik at flere barn og unge får mulighet til å delta i organisasjonsfellesskapet. Det er også et viktig fokus for UngFunk å sikre at barn og unge med funksjonsnedsettelser og kroniske sykdommer har gode levekår og vokser opp med like muligheter som alle andre.
UngFunk har en sentral rolle som paraplyorganisasjon, og er en viktig aktør i å representere barn og unge med funksjonsnedsettelser og kroniske sykdommer i politiske og offentlige prosesser. Det er viktig at UngFunk jobber for å opprettholde vår posisjon som talerør for våre medlemsorganisasjoner i politiske prosesser. UngFunk skal jobbe for at organisasjonen i større grad blir en mer etablert og sentral aktør i det politiske bildet. 
FN-konvensjonen om funksjonshemmedes rettigheter (Funkiskonvensjonen/CRPD) ligger til grunn i alt arbeid UngFunk gjør, og våre prioriteringer er i tråd med konvensjonen, dens mål og innhold.
INTERESSEPOLITIKK
UngFunk sitt hovedmål er å tale medlemsorganisasjonenes felles interesser i politiske prosesser som angår barn og unge med funksjonsnedsettelser og kroniske sykdommer. UngFunk jobber i tråd med Funkiskonvensjonen og skal prioritere å jobbe for deltakelse, likestilling, inkludering og tilrettelegging for barn og unge med funksjonsnedsettelser og kroniske sykdommer innen alle samfunns områder med særlig fokus på: helse, kultur, fritid, arbeid, utdanning og samfunnsdeltakelse.
Det har vært igangsatt mange viktige prosesser som angår barn og unge med funksjonsnedsettelser og kroniske sykdommer de siste årene, og det er viktig for UngFunk å følge opp disse i de kommende årene. Felles for alle sakene UngFunk jobber med er at de totalt sett er viktige for at barn og unge med kroniske sykdommer og funksjonsnedsettelser skal kunne delta i samfunnet. 
PROSJEKTER OG KOMPETANSEUTVIKLING
Gjennom ulike prosjekter har UngFunk en rolle som kunnskapsleverandør på funksjonshemmingsfeltet. Parallelt med å jobbe for at det forskes mer på levekårene og livskvaliteten til barn og unge med funksjonsnedsettelser og kroniske sykdommer, innhenter UngFunk jevnlig kunnskap og kompetanse på feltet og utvikler materiale til bruk for andre. 
De siste årene har UngFunk hatt flere vellykkede prosjekter som har blitt eller står i fare for nedleggelse grunnet kortvarig finansiering gjennom prosjektmidler. UngFunk vil jobbe for bærekraftig drift av vellykkede prosjekter, blant annet gjennom forutsigbarhet i tildeling av prosjektmidler og muligheter for videreføring av vellykkede prosjekter. Særlig gjelder dette prosjektene Barrierefri Fritid, Medvirk og Sex som funker.  
BÆREKRAFTIGE ORGANISASJONER
For UngFunk er det svært viktig at vi og våre medlemsorganisasjoner til enhver tid har de beste forutsetningene og rammene for å kunne drive sitt organisasjonsarbeid. Den viktigste saken for UngFunk er derfor å øke driftsmidler til organisasjonene. 
UngFunk sine medlemsorganisasjoner representerer et bredt spekter av barne- og ungdomsorganisasjoner og det er store variasjoner i hvordan organisasjonene har strukturert sitt barne- og ungdomsarbeid. UngFunk ønsker å være en trygg og støttende paraplyorganisasjon for våre medlemsorganisasjoner, og vil særlig jobbe for å utvikle kompetanse- og kursmateriale for medlemsorganisasjonene, slik at hver organisasjon kan drives mer bærekraftig innenfor sine rammer og forutsetninger. 
I 2030 fyller UngFunk 50 år. UngFunk skal de neste årene utarbeide en plan og et program for markeringen av 50 års jubileet.

